**ПРЕГЛЕД ОДРЕДБЕ ОДЛУКЕ КОЈИ СЕ МЕЊАЈУ**

Члан 1.

Овом одлуком утврђује се право на накнаду дела трошкова боравка деце у предшколској установи чији је оснивач друго правно или физичко лице (у даљем тексту:приватна предшколска установа), на територији града Ниша која поседује решење о верификацији издато од стране надлежног Министарства.

**Члан 3**

Право из члана 1. ове одлуке може да оствари родитељ или други законски заступник детета, под условом да је:

-поднео захтев за упис детета у предшколску установу чији је оснивач град Ниш, објекат који је територијално најближи месту пребивалишта, сталног настањења, односно боравишта детета или седишту радне организације једног од родитеља односно другог законског заступника на територији града Ниша, али да због недовољних капацитета дете није могло да се упише;

-држављанин Републике Србије који има пребивалиште на територији града Ниша,односно страни држављанин са сталним настањењем на територији града Ниша или избегло лице или интерно расељено лице које има боравиште на територији града Ниша;

- да је на листи чекања у предшколској установи чији је оснивач град Ниш дуже од шест месеци и да дете има најмање 12 месеци живота;

- да су оба родитеља, односно самохрани родитељ, у радном односу;

- да приходи породице остварени у месецу који претходи месецу у коме је поднет захтев за остваривање права нису већи од 50.000,00 нето динара по члану породице.

Члан 4.

Право утврђено чланом 1. ове одлуке остварује се по прописима о општем управном поступку.

Захтев за остваривање права утврђеног чланом 1. ове одлуке подноси се градској управи надлежној за област дечије заштите и образовања на јединственом обрасцу захтева који се преузима на сајту града Ниша или на писарници надлежне градске управе .

Уз захтев из става 2. овог члана, родитељ односно други законски заступник, прилаже:

-потврду предшколске установе чији је оснивач град Ниш да дете није било уписано због прописаних норматива у погледу капацитета ове установе, са наведеним периодом чекања на листи;

-фотокопију личне карте односно очитану личну карту( ако је подносилац захтева страни држављанин, избеглица или расељено лице прилаже се одговарајућа потврда о сталном настањењу на територији града Ниша издата од надлежног државног органа);

-фотокопију уговора са приватном предшколском установом о упису детета у исту;

-доказ о запослењу за родитеље

-доказ о приходима породице оствареним у месецу који претходи месецу у коме је поднет захтев за остваривање права.

Члан 9.

Са приватним предшколским установама у којима се остварује право из члана 1. ове одлуке град Ниш закључује уговор којим се детаљно регулишу међусобна права и обавезе.